**POROČILO O IZMENJAVI V GENTU V DRUGEM SEMESTRU 2023**

**- Kako ste bili zadovoljni z izmenjavo in zakaj?**

Izmenjava je bila zame popolnoma nova izkušnja v življenju, ki bi jo priporočala vsakemu študentu v okviru njegovega študija. Z izmenjavo sem bila zelo zadovoljna, saj sem se spoznala s samostojnim življenjem v drugi državi, z novo kulturo in njihovim načinom življenja, drugačnim študijskim sistemom in pa še najpomembneje, na izmenjavi sem spoznala ogromno ljudi, s katerimi smo postali dobri prijatelji. Na študijsko izmenjavo sem se odpravila sama in menim, da je bil to tudi eden izmed razlogov, da sem se spoznala s svetom študenta v Belgiji in pa bila odprta za spoznavanje ljudi iz drugih držav kot tudi Belgijcev samih.

- **Ste imeli redna predavanja v angleščini ali samo občasne konzultacije?**

Vsa predavanja so potekala v angleščini. Program je oblikovan tako, da smo bili Erasmus študentje pomešani z Belgijci, vendar pa je vse potekalo v angleščini, saj je to v okviru modula International Social Work.

- **Kako bi ocenili kakovost študija?**

Moje mnenje je, da je študij na HOGENT-u kakovosten, predvsem zaradi tega, ker dajejo več poudarka na prakso kot na učenje iz knjige. Njihovo delo temelji na projektnih nalogah, skupinskem delu in ekskurzijah, kar omogoča pridobivanje širine znanja na področju socialnega dela. Izpitno obdobje je bilo sestavljeno večinoma iz ustnih izpitov, imela pa sem tudi pisni izpit in pa prezentacijo pri enem predmetu. Menim, da je težavnost primerljiva s Slovenijo in tu nisem opazila večjih razlik.

- **Kakšni so bili profesorji?**

Profesorji so bili prijazni, prilagodljivi in odprti za spoznavanje vseh Erasmus študentov. Vsi so govorili angleško, tako da s samim jezikom ni bilo težav. Ne glede na to, da sem bila v razredu z belgijskimi študenti, so profesorji tudi z njimi govorili v angleščini, tako da se nobeden izmed nas ni počutil izključeno. Profesorji so se trudili čim bolj povezati belgijske študente in Erasmus študente (v okviru skupinskega dela, projektnih nalog), kar se mi je zdelo dobro, saj smo se na ta način lahko povezali z lokalnimi študenti. Med izpitnim obdobjem nisem imela nikakršnih težav, sistem je bil glede izpitov podoben slovenskemu, vendar več ustnih izpitov, zato tudi več sodelovanja s profesorji 1 na 1.

- **Bi kateri predmet / profesorja posebej pohvalili / skritizirali?**

Nobenega predmet ne bi posebej izpostavila, morda pa vseeno profesorico Femke Dewulf in profesorico Agnes Verbruggen, s katerima smo se v okviru predmeta International Social Work odpravili na študijski izlet v Milan in z njima preživeli 10 dni. Menim, da so vsi profesorji odprti in dajejo priložnost, da z njimi zgradiš dober odnos.

- **Kakšni so življenjski stroški v primerjavi s temi v Sloveniji?**

Življenjski stroški so v primerjavi s Slovenijo višji (kar je razumljivo, glede na to, da je tudi njihov življenjski standard višji), pa vendar lahko hitro najdeš trgovine, ki so cenovno primerljive s slovenskim standardom življenja (npr. Okay, Albert Heijn, Lidl, Aldi). Vseeno pa sem mnenja, da Erasmus štipendija ni dovolj in potrebuješ še svoje finančne prihranke (npr. v okviru predmeta International Social Work se gre na študijsko ekskurzijo za 10 dni Milan / Lizbono, kar je dodaten finančni strošek).

- **Koliko je treba imeti za nastanitev?**

Jaz sem v času študijske izmenjave bivala v študentskem domu (Mercator D), za katerega sem odštela 250€ na mesec (študentski dom se plača pred prihodom na izmenjavo, celoten znesek je znašal: 1225€ + 250€ security deposit). V kolikor ne živiš v študentskem domu, so privatna stanovanja ali študentske sobe zelo drage (minimalno 500/600€+ na mesec za sobo).

- **Je ustanova velika?**

Da, fakulteta je velika, vendar sestavljena iz različnih kampusov, na katerih se hitro znajdeš, saj ti na začetku izmenjave dajo jasna navodila in si celoten semester praktično v eni in isti ustanovi, na istem mestu.

- **Sprejme veliko tujih študentov?**

Da, v času, ko sem bila sama na izmenjavi, je bilo veliko Erasmus študentov. Gent je študentsko mesto, zato ti ne zmanjka ne tujih kot tudi ne lokalnih študentov.

- **Kakšne so možnosti za druženje z domačimi in tujimi študenti?**

Možnosti je ogromno! Študentskega življenja v Gentu res ne manjka. Priložnosti za druženje z lokalnimi študenti so možne že v šoli, ker nas je bila večina pomešanih z belgijskim razredom, pa vendar se veliko dogaja tudi v nočnem času. Imajo pestro študentsko življenje, veliko barov, nočnih klubov in drugih aktivnosti, kjer se lahko spoznaš tako z domačimi kot tudi tujimi študenti. Na začetku bi priporočala, da si del Erasmus organizacije, ki skozi celoten semester prireja različne aktivnosti, zabave in pa izlete, na katerih smo vsi zelo uživali, se spoznali in povezali.

- **Kakšno je mesto?**

Mesto je čudovito! V okviru študijske izmenjave sem imela priložnost ogleda tudi drugih mest, ki se nahajajo v bližini Genta, pa vendar sem bila na koncu najbolj zadovoljna z izbiro Genta. Je majhno mestece (primerljivo z Ljubljano), ki ima res poseben čar, v njem se počutiš domače, varno in ne more ti biti dolgčas. Mene je navdušila arhitektura mesta, ki je res čarobna. Ne glede na to, da je mesto manjše od npr. Bruslja, se veliko dogaja, veliko je priložnosti za spoznavanje novih ljudi in pa raziskovanje belgijske kulture (npr. vožnja s kolesi, kulinarika, pivo). Prav zaradi neposredne bližine z drugimi mesti, kot so na primer Amsterdam, Pariz, London, Luksemburg, pa ti omogoča, da se ob vikendih odpraviš na krajši izlet.

- **Kako je bilo poskrbljeno za obšolske dejavnosti?**

Možnosti je ogromno, predvsem je veliko ponujenega s strani Erasmus organizacije, od športnih aktivnosti do zabav.

- **Kaj priporočate študentom, ki nameravajo iti na študij tja?**

- Gent je res krasno mesto, pa vendar imajo nekoliko manj sreče z vremenom. Vreme v Gentu se spreminja na 10 min, zato tistemu, ki želi priti na študijsko izmenjavo v Gent, priporočam, da to vzame v zakup. Do sredine maja je bilo veliko dežja, kasneje pa sončno, poletno vreme. V kolikor bi si študijsko izmenjavo želel s samim dobrim vremenom, menim, da Gent ni ravno mesto zate.

- Življenjski standard v Belgiji je veliko višji od standarda v Sloveniji, zato menim, da Erasmus štipendija nikakor ne bo dovolj. V kolikor se odločiš za izmenjavo v Belgiji, moraš imeti še nekaj svojih prihrankov (npr. cene v restavracijah se gibljejo od 15€+, prav tako je z bari, piva 5€+). Sama sem si kuhala v študentskem domu, zato nisem hodila ven jest, pa vendar je tudi strošek trgovine v Belgiji višji kot v Sloveniji (npr. kozmetične stvari so vsaj 10€+ dražje od stvari v Sloveniji).

- Priporočam vam, da poskušate dobiti študentski dom, saj smo se študentje, ki smo živeli v študentskem domu, veliko bolj povezali kot tisti, ki niso živeli v domu. V kolikor se odločiš za privatno študentsko sobo, bo navezovanje stikov z ostalimi težje kot sicer.

- Priporočam vam, da ste odprti za spoznavanje novih ljudi, novih dogodivščin in pa da zares uživate čas na izmenjavi, ker ta še prehitro mine. Za izmenjavo v Gentu bi se 100% odločila ponovno, saj je bila to zame nova izkušnja, v kateri sem pridobila uvid v njihov študijski sistem, poleg tega pa spoznala ogromno novih prijateljev in doživela veliko lepih spominov.

V kolikor bi imeli še kakršnokoli vprašanje ali dilemo v povezavi s študijsko izmenjavo v Gentu, Belgiji, me lahko kontaktirate na elektronski naslov: zdrofenik45@gmail.com.

Zala Drofenik